“ดาวโจนส์” ร่วง 200 จุด กังวลเฟดขึ้นดอกเบี้ยนานกว่าคาด หลังจ้างงานแกร่ง
“ดาวโจนส์” ร่วง 200 จุด กังวลเฟดขึ้นดอกเบี้ยนานกว่าคาด และสูงกว่าระดับ 5% หลังตัวเลขจ้างงานสหรัฐแข็งแกร่ง โดย ณ เวลา 22:21 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,762 จุด ลบ 200 จุด หรือ 0.59%
“ดาวโจนส์” ร่วง 200 จุด กังวลเฟดขึ้นดอกเบี้ยนานกว่าคาด และสูงกว่าระดับ 5% หลังตัวเลขจ้างงานสหรัฐแข็งแกร่ง
7 ก.พ. 2566

ผู้สื่อข่าวรายงานว่า วันนี้(6ก.พ.66)ดัชนีดาวโจนส์ร่วงลงกว่า 100 จุด ท่ามกลางความกังวลที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยนานกว่าที่คาดไว้ และสูงกว่าระดับ 5% หลังสหรัฐเปิดเผยตัวเลขการจ้างงานที่แข็งแกร่ง โดย ณ เวลา 22:21 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,762.00 จุด ลบ 200.00 จุด หรือ 0.59%
โดย FedWatch Tool ของ CME Group บ่งชี้ว่า นักลงทุนคาดว่าเฟดจะปรับขึ้นอัตราดอกเบี้ย 0.25% อีก 2 ครั้ง ในการประชุมเดือนมี.ค. และเดือนพ.ค. สู่ระดับสูงสุดที่ 5.00-5.25% ก่อนที่เฟดจะคงอัตราดอกเบี้ยที่ระดับดังกล่าว
ก่อนหน้านี้ นักลงทุนคาดว่าเฟดจะปรับขึ้นอัตราดอกเบี้ย 0.25% อีกเพียง 1 ครั้งในการประชุมเดือนมี.ค. สู่ระดับ 4.75%-5.00% ก่อนที่เฟดจะคงอัตราดอกเบี้ยที่ระดับสูงสุดดังกล่าว
ทั้งนี้ กระทรวงแรงงานสหรัฐเปิดเผยเมื่อวันศุกร์ว่า ตัวเลขการจ้างงานนอกภาคเกษตรพุ่งขึ้น 517,000 ตำแหน่งในเดือนม.ค. ซึ่งเป็นระดับสูงสุดนับตั้งแต่เดือนก.ค.2565 และสูงกว่าที่นักวิเคราะห์คาดการณ์ที่ระดับ 187,000 ตำแหน่ง ขณะที่อัตราการว่างงานลดลงสู่ระดับ 3.4% ซึ่งเป็นระดับต่ำสุดนับตั้งแต่เดือนพ.ค.2512 และต่ำกว่าที่นักวิเคราะห์คาดการณ์ที่ระดับ 3.6%
นอกจากนี้ ตลาดยังถูกกดดันจากคำสั่งขายทำกำไร โดยดัชนีดาวโจนส์ดีดตัวขึ้น 2.8% ในเดือนม.ค. ส่วนดัชนี S&amp;P 500 พุ่งขึ้น 6.2% ขณะที่ดัชนี Nasdaq ทะยานขึ้น 10.7%
ด้านนักลงทุนจับตานายเจอโรม พาวเวล ประธานเฟด ซึ่งมีกำหนดกล่าวสุนทรพจน์ในงานเสวนาซึ่งจัดโดยสมาคมเศรษฐกิจแห่งวอชิงตัน (Economic Club of Washington) ในวันพรุ่งนี้ เพื่อหาสัญญาณบ่งชี้ทิศทางอัตราดอกเบี้ยของเฟด
ขณะเดียวกัน ตลาดจับตารายงานผลประกอบการของบริษัทจดทะเบียนของสหรัฐในสัปดาห์นี้ ซึ่งรวมถึง บริษัทดิสนีย์ ดูปองท์ เป๊ปซี่โค และไทสัน ฟู้ดส์ รวมทั้งข้อมูลเศรษฐกิจของสหรัฐ ได้แก่ ดุลการค้า จำนวนผู้ขอรับสวัสดิการว่างงานรายสัปดาห์ และดัชนีความเชื่อมั่นผู้บริโภคจากมหาวิทยาลัยมิชิแกน